FI Euroopan unionin virallinen lehti C 170/51

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

2013/C 170/12

Tämä julkaiseminen antaa oikeuden vastustaa rekisteröintihakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”COZZA DI SCARDOVARI”

EY-N:o: IT-PDO-0005-0981-12.03.2012

SMM ( ) SAN ( X )

1. Nimi

”Cozza di Scardovari”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.7 – Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

Mytilus galloprovincialis -lajiin kuuluva Cozza di Scardovari on pitkänomainen simpukka, jonka kuori on väriltään mustanvioletti. Samanlaiset kuorilevyt ovat kuperat, muodoltaan lähes kolmikulmaiset, ja niissä on ohuita samankeskisiä uurteita. Kuoresta lähtee ruskeita melko paksuja rihmoja, ns. byssuslankarihmastoa, jolla simpukka kiinnittyy häkkeihin tai muille alustoille.

Cozza di Scardovari -sinisimpukalla on seuraavat fysikaaliset ja aistinvaraiset ominaisuudet:

— kiiltävä liha, joka täyttää hyvin kuoren (lihan osuus koko simpukan painosta eli täyttymisaste > 25 %);

— huomattavan makea liha (natriumpitoisuus < 210 mg/100 g);

— erityisen pehmeä ja suussa sulava helposti pureskeltava liha.

Kulutukseen saatettaessa Cozza di Scardovari -sinisimpukalla on oltava tumma, iskunkestävä kuori. Simpukat pidetään kaupan elävinä suljetuissa verkkopakkauksissa, tyhjiö- tai suojakaasupakkauksissa taikka pakastettuina joko kuorellisina tai ilman kuorta.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

Cozza di Scardovari -sinisimpukan ravinto koostuu Sacca di Scardovarin lahdenpoukamalle ominaisten orgaanisten ja epäorgaanisten hiukkasten ja runsaan kasvi- ja eläinplanktonin kehittymisestä.

Orgaanisten ja epäorgaanisten ravintoaineiden esiintymistä edistää erityisesti Pojoen sivuhaarojen mukanaan tuoma runsas makea vesi; rikkaan kasvi- ja eläinplanktonyhteisön kehittymiseen puolestaan vaikuttavat vähäinen syvyys sekä veden lämpötila ja happipitoisuus poukamassa. Simpukoille ei anneta lisä- tai täydennysravintoa.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Cozza di Scardovari -sinisimpukan istuttamisen, kasvatuksen ja keräämisen on tapahduttava yksinomaan Sacca di Scardovarin lahdenpoukamassa sijaitsevissa sumpuissa. Koska tuotteen puhdistaminen, huuhtelu ja valinta edellyttävät Sacca di Scardovarin lahdenpoukamasta saadun puhtaan veden käyttöä, myös näiden vaiheiden on tapahduttava Porto Tollen kunnassa Scardovarin, Ca’ Mellon ja Santa Giulian kylien alueella sijaitsevissa laitoksissa.

3.6 Viipalointia, pakkaamista, raastamista jne. koskevat erityiset säännöt

Tuote on pakattava 4 kohdassa tarkoitetulla alueella osana tuotantoketjua välittömästi sen jälkeen, kun se on poistettu huuhtelualtaasta, jotta voidaan taata sen elävyys ja tuoreus sekä hygieniaan ja terveyteen liittyvät ominaisuudet ja varmistaa valvonta, jolla voidaan estää mahdollinen petollinen toiminta, jossa tuotteeseen sekoitetaan muilta tuotantoalueilta peräisin olevia simpukoita.

3.7 Merkintöjä koskevat erityiset säännöt

Pakkauksiin on kiinnitettävä takuusinetti, joka särkyy pakkausta avattaessa. Etiketissä on oltava teksti ”Cozza di Scardovari” ja ”Denominazione d’Origine Protetta” (suojattu alkuperänimitys), joka voidaan korvata kirjainlyhenteellä ”DOP” (SAN). Lisäksi siinä on oltava nimityksen ”Cozza di Scardovari D.O.P.” tunnus sekä EU:n graafinen SAN-tunnus.

4. Maantieteellisen alueen tarkka rajaus

Tuotantoalue käsittää Sacca di Scardovarin lahdenpoukaman sekä Scardovarin, Ca’ Mellon ja Santa Giulian kylien alueet Porto Tollen kunnassa Rovigon maakunnassa.

Termillä ”Sacca” tarkoitetaan rannikkoallasta, joka on muodostunut osittain umpeenkasvaneesta meren lahdesta ja joka on yhteydessä avomereen suuaukon kautta.

Sacca di Scardovari sijaitsee Pojoen suiston eteläosassa koillisessa Po di Tollen ja lounaassa Po di Gnoccan haarojen välissä, ja sitä rajoittavat etelässä seuraavat Gauss-Boagan läntisen projektion maantieteelliset koordinaatit, jotka ilmaisevat lahdenpoukaman rajaavat kaksi avointa kohtaa Adrianmerellä:

— 4971445,99 N – 1773953,45 E

— 4967536,31 N – 1770965,25 E

5. Yhteys maantieteelliseen alkuperään

5.1 Maantieteellisen alueen erityisyys

Sacca di Scardovari on ympäristö, jonka erityispiirteet johtuvat Pojoen runsasravinteisten ja paljon suspendoituneita hiukkasia sisältävien makeavetisten virtausten ja suolaisen, vuorovesivaihtelujen sekoittaman meriveden kohtaamisesta.

Sacca di Scardovarin lahdenpoukaman ympäristön erityispiirre on veden alhainen suolapitoisuus, joka johtuu siitä, että merivesi, jonka suolapitoisuus on noin 35 %, sekoittuu joen makeaan veteen; näin veden suolapitoisuus kyseisellä alueella vaihtelee 10–30 %:n välillä ja on keskimäärin noin 20 %. Lisäksi joen vesi takaa runsaan ravinteiden ja suspendoituneiden orgaanisten hiukkasten pitoisuuden.

Koska veden syvyys poukamassa on enintään kolme metriä, valo jakaantuu hyvin kaikkialle vesipatsaaseen. Myös merialueisiin verrattuna keskimäärin korkeampi lämpötila sekä runsaan kasviplanktonin kehittyminen ovat ihanteellisia tekijöitä. Lisäksi vuoroveden aikaansaama veden vaihtuminen takaa erinomaiset hydrodynaamiset olosuhteet ja veden hapensaannin luoden simpukoille suotuisan kasvuympäristön.

Sacca di Scardovarin kalastajien ensimmäinen osuuskunta perustettiin vuonna 1936. Viime vuosisadalla alueella tapahtui nopeita muutoksia luonnollisten ja ihmisten aiheuttamien tekijöiden seurauksena, ja Sacca di Scardovari muotoutui nykyiseen asuunsa vuoden 1966 tulvassa, jonka jälkeen poukamassa aloitettiin koeluonteinen simpukanviljely pienissä sumpuissa vaihtoehtona merikalastukselle. Tämä mainitaan esimerkiksi kalastajien osuuskunnan hallintoneuvoston kertomuksessa, jossa viitataan Scardovarin simpukanpuhdistuslaitokseen 1980-luvulla. Tuotteen laatu on seurausta myös toimijoiden osaamisesta. He ryhtyivät 1960-luvulla kokeilemaan poukamassa simpukanviljelyä pienissä sumpuissa vaihtoehtona merikalastukselle. Perheiden tai osuuskuntien harjoittama viljely perustuu perinteiseen sumppujen valmistelutekniikkaan ja tuotteen pääasiassa käsin tapahtuvaan jalostukseen, jossa simpukat erotetaan toisistaan, niitä harvennetaan, niistä poistetaan loiset ja valitaan koon perusteella eri sumppuihin sijoitettavat simpukat, jotta niiden kasvaminen olisi mahdollisimman tehokasta.

5.1 Tuotteen erityisyys

Cozza di Scardovari -sinisimpukan erityispiirre on avomerellä viljeltyihin simpukoihin verrattuna selvästi alhaisempi lihan natriumpitoisuus (alle 210 mg/100 g), joka antaa tuotteelle sen erityisen miellyttävän, herkullisen ja makean maun.

Myös simpukan täyttymisaste on korkea (yli 25 %) eli kuori sisältää erityisen paljon lihaa, mikä johtuu hyvästä aineenvaihdunnasta ja syötävän osan huomattavasta kehittymisestä. Se tapahtuu ainoastaan 8–9 kuukauden aikana siitä, kun toukat istutetaan, mikä takaa Cozza di Scardovari -sinisimpukalle ominaisen hyvän tuottavuuden.

5.2 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Cozza di Scardovari -sinisimpukan laadulliset, fysikaaliset ja aistinvaraiset ominaisuudet johtuvat Sacca di Scardovarin lahdenpoukaman erityisistä ympäristöoloista, ja simpukka onkin nimetty tuotantoalueensa mukaan. Etenkin poukaman veden alhainen suolapitoisuus vaikuttaa simpukan lihan alhaiseen natriumpitoisuuteen (alle 210 mg/100 g), minkä vuoksi tuotteen maku on erityisen miellyttävä, pehmeä ja makea.

Lahdenpoukaman matala vesi sisältää paljon suspendoituneita orgaanisia hiukkasia ja runsaasti kasviplanktonia, mikä vaikuttaa simpukan hyvään aineenvaihduntaan ja syötävän osan huomattavan kehittyneeseen kokoon (täyttymisaste yli 25 %) sekä Cozza di Scardovari -sinisimpukalle tyypilliseen nopeaan kasvuun.

Sacca di Scardovarin lahdenpoukaman maantieteelliset ja morfologiset erityispiirteet (matala, vuoroveden vaikutuksesta jatkuvasti vaihtuva vesi, ihanteelliset lämpötila-, hapensaanti- ja hydrodynamiikkaolosuhteet), sekä toimijoiden ammattimainen taito hyödyntää perinteisiä tuotanto- ja viljelymenetelmiä vaikuttavat suoraan simpukoiden hyvinvointiin; ne voivat kasvaa nopeammin ja yhdenmukaisemmin oloissa, joista aiheutuvat stressitekijät ovat hallittavissa.

Tuotteen maineesta ja nimestä kertovat valokuvat 1980-luvun Festa della Cozza di Scardovari -juhlista, ja nykyisin sinisimpukantuotannolla on tärkeä asema Sacca di Scardovarin lahdenpoukamassa. Siihen osallistuu monia toimijoita ja perheyrityksiä, ja tuote tunnetaan sekä Italiassa että muualla Euroopassa.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla annettu 21 päivänä marraskuuta 2011Italian tasavallan virallisen lehden numerossa 271 ehdotuksen suojatun alkuperänimityksen ”Cozza di Scardovari” eritelmän hyväksymiseksi.

Eritelmän konsolidoitu toisinto on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (http://www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.